Revisionserklæring

(2003/C 316/02)

I. Retten har revideret De Europæiske Fællesskabers konsoliderede årsregnskab(1) for regnskabsåret, der afsluttedes den 31. december 2002. Retten har gennemført revisionen i overensstemmelse med de retningslinjer og -standarder, der er fastlagt for dens revision. Disse er udarbejdet på grundlag af de internationale standarder og tilpasset, så der tages højde for de forhold, der gør sig gældende i Fællesskabet. Revisionen har givet Retten et rimeligt grundlag for at kunne afgive sin erklæring. For så vidt angår de egne indtægter er omfanget af Rettens revision begrænset(2).

Regnskabernes rigtighed

II. Det er Rettens opfattelse, at De Europæiske Fællesskabers konsoliderede årsregnskab og de underliggende noter er udarbejdet i overensstemmelse med bestemmelserne i finansforordningen af 21. december 1977 og med de regnskabsprincipper, -regler og -metoder, der er anført i bilagene til det konsoliderede årsregnskab(3). Når der ses bort fra de forhold, der omtales i punkt a)-d), og bemærkningen i punkt III, giver de et retvisende billede af Fællesskabernes indtægter og udgifter i regnskabsåret samt af den finansielle stilling pr. regnskabsårets udgang:

a) 820 millioner euro i retlige forpligtelser er opført under forpligtelserne under stregen, fordi der ikke var bevillinger nok på budgettet.

b) Den indkaldte del (240 millioner euro) af Kommissionens andel (520 millioner euro) i fællesforetagendet Galileos kapital er ikke opført som sådan på balancen under aktiver.

c) Interimskontiene på balancens aktiv- og passivside, henholdsvis 91,1 million euro og 714,9 millioner euro, bør omklassificeres og opføres under de forskellige andre poster på balancen eller i forvaltnings(drifts)regnskabet i overensstemmelse med de elementer, de er sammensat af.

d) Der er ingen effektive procedurer for intern kontrol af diverse indtægter og udbetalte forskud, og Retten kan derfor ikke få sikkerhed for, at transaktionerne vedrørende posten diverse debitorer er opgjort korrekt og med det fulde beløb.

III. Som i de foregående år skyldes Rettens forbehold regnskabssystemet, som ikke er udformet, så det giver sikkerhed for en fuldstændig opgørelse af Fællesskabernes aktiver og passiver. Retten noterer sig i den forbindelse, at Kommissionen den 17. december 2002 vedtog en handlingsplan for modernisering af De Europæiske Fællesskabers regnskabssystem. Denne plan skulle få fuld effekt fra regnskabsåret 2005.

De underliggende transaktioners lovlighed og formelle rigtighed

IV. På grundlag af resultaterne af revisionen mener Retten, at de transaktioner, der ligger til grund for De Europæiske Fællesskabers konsoliderede årsregnskaber, som helhed betragtet er lovlige og formelt rigtige for så vidt angår indtægterne, forpligtelserne, administrationsudgifterne og førtiltrædelsesstøtten, selv om det for sidstnævntes vedkommende i særlig grad er nødvendigt, at kontrol- og overvågningssystemerne styrkes.

V. For så vidt angår de øvrige betalinger konstaterer Retten følgende:

a) Der er igen fejl, som har indvirket væsentligt på de betalinger, der er foretaget over EUGFL, Garantisektionen. Der er mindre risiko for fejl i forbindelse med markafgrøder, end når der er tale om dyrepræmier, hvorimod de andre udgiftskategorier, som ikke er omfattet af det integrerede forvaltnings- og kontrolssystem (IFKS), er forbundet med en større risiko, samtidig med at de kontrolleres mindre effektivt.

b) For strukturfondene gælder det, at selv om kontrol- og overvågningssystemerne er blevet bedre, særlig i Kommissionen, forekommer der samme type fejl i medlemsstaterne som i de foregående år og i lige så stort omfang.

c) På området interne politikker er transaktionerne fortsat behæftet med væsentlige fejl med hensyn til lovlighed og formel rigtighed. For så vidt angår rammeprogrammerne for forskning er der risiko for, at fejlene bliver ført videre, hvis de regler, der gælder for programmerne, ikke laves om.

d) For foranstaltningerne udadtil gælder det, at de uregelmæssigheder, der tidligere er konstateret på lokalt niveau, fortsætter. Decentraliseringen af forvaltningen er endnu ikke afsluttet, og kontrol- og overvågningssystemerne giver derfor endnu ikke Kommissionen sikkerhed for, at de betalinger, der foretages af de organer, der gennemfører udviklingsprojekter, er lovlige og formelt rigtige.

8. og 9. oktober 2003

Juan Manuel FABRA VALLÉS

Formand

Den Europæiske Revisionsret

12, rue Alcide De Gasperi, L-1615 Luxembourg

(1) Det drejer sig om det konsoliderede regnskab over budgetgennemførelsen og det konsoliderede regnskab, som udgør bind I i De Europæiske Fællesskabers årsregnskab for regnskabsåret 2002.

(2) For det første vedrører Rettens revision makroøkonomiske statistikker, hvor de underliggende data ikke kan kontrolleres direkte, og for det andet vil den ikke kunne dække indførsler, som har unddraget sig toldmyndighedernes kontrol.

(3) Jf. bilag 1, bind 1 i De Europæiske Fællesskabers endelige regnskab for regnskabsåret 2002.